অতি মিশুকে শান্ত প্রকৃতির দেবারতি লেখাপড়া করতে ভালোবাসে। গান শুনতে ভালোবাসে। হারানো পৃথিবী নিয়ে দেবারতির কোনও আক্ষেপ আছে বলে মনে হয় না। তারুণ্যের দোরগোড়ায় দাঁড়িয়ে জীবনকে সাবলীল ও সহজভাবে মেনে নিতে শিখেছে ও। দেবারতি জানে, অনেকটা পথ এগোতে হবে ওকে। সে প্রতিবন্ধী হলেও তার বাবা-মা, আত্মীয়-পরিজন, ওর চেনাজানার পরিধির মানুষজন ওকে নিয়ে গর্বিত‌। শারীরিক প্রতিবন্ধকতা সত্ত্বেও দেবারতির মেধা ও সাহস জীবনের চলার পথে এপর্যন্ত কখনওই ওঁকে মনে পড়ায়নি, ও একজন প্রতিবন্ধী। হয়তো তাই দেবারতি গান গাইতে ভালোবাসে। একা একা থাকার সময়গুলিতে গান গাইতেই সবচেয়ে ভালো লাগে ওঁর।